FRK skok toe hy Collegians klop | Netwerk24
FRK skok toe hy Collegians klop
Anthony Adonis in aksie vir Franschhoek FRK.Foto: Emile Krotz
Die Franschhoek-rugbyklub het Saterdag (4 Mei) ’n rugbyskok gelewer toe hy die sterk Collegians-span van Kaapstad geklop het.
Die riller van ’n wedstryd is deur Franschhoek, die besoekers, 22-15 beklink en albei spanne het alles in die stryd gewerp om te wen.
Franschhoek se kaptein, Justin Morgan, het gesê die Kaapse wind het ’n groot rol in die spel gespeel en Collegians het in die eerste helfte die eerste punte op die telbord gesit.
Hoewel die wind soms moeilik geraak het, het Morgan die ondersteuners laat juig van die lekkerte toe hy kort voor halftyd agter die doellyn gaan kuier het vir ’n drie.
Die spanne het gaan water drink en voor die begin van die tweede helfte was dit vir Morgan nodig om hard met sy spanmaats te praat en hulle met harde woorde te motiveer om dissipline te toon. Dit was ’n uiters belangrike wedstryd vir Franschhoek om nie te verloor nie.
Franschhoek het ’n rooikaart in die 60ste minuut gekry en moes die wedstryd met een speler te min voltooi. Die manne in rooi en blou moes ook op ’n tydstip met net 13 man oorleef nadat een van sy spelers met ’n geelkaart koelkas toe is, maar volgens Justin het die span guts en deursettingsvermoë gewys om die oorwinning af te dwing.
Franschhoek het die belangrike bonuspuntoorwinning verseker met rotsvaste verdediging en sien daarna uit om sy eerste tuiswedstryd ná drie weke hierdie Saterdag op die Groendal-veld teen All Saints te speel. Die doelwit is om die stryd weereens met ’n bonuspunt te wen.
Puntemakers: Drieë: Justin Morgan (1), Diego Jacobs (1), Anthony Adonis (1). Doelskoppe: Willbur Boonzaaier (2). Skepdoele: Willbur Boonzaaier (1).
• Die afskop vir Saterdag se eerste wedstryd is 12:15. Hekgeld beloop R20 vir volwassenes, R10/R15 vir leerders en R15 vir motors.